কাজী মোখলেসুর রহমান

কাজী মোখলেসুর রহমান একজন বাংলাদেশী সরকারি চাকরিজীবী ও রাজনীতিবিদ ছিলেন।

 প্রারম্ভিক জীবন 
মোখলেসুর ১৯০৬ সালে ব্রিটিশ ভারতের পূর্ববঙ্গ ও আসাম প্রদেশের বগুড়া জেলার কালাইয়ের (বর্তমানে বাংলাদেশের জয়পুরহাট জেলার কালাই উপজেলায় অবস্থিত) কাজী পরিবারে জন্মগ্রহণ করেন। ১৯২৩ সালে তিনি কালাই ময়েন উদ্দিন উচ্চ বিদ্যালয় থেকে মাধ্যমিক পরীক্ষায় উত্তীর্ণ হওয়ার দুই বছর পর কারমাইকেল কলেজ থেকে উচ্চমাধ্যমিক পরীক্ষায় পাশ করেন। ১৯২৭ সালে কলকাতা বিশ্ববিদ্যালয় থেকে ইংরেজিতে অনার্স পাশ করার দুই বছর পর বর্ধমান জেলার ডেপুটি ম্যাজিস্ট্রেট পদে সরকারি চাকরিতে প্রবেশ করেন।

 কর্মজীবন 
সরকারি চাকরিতে কর্মরত অবস্থায় মোখলেসুর ময়মনসিংহ ও কুমিল্লা জেলার প্রশাসক এবং রাজশাহী বিভাগের কমিশনারের দায়িত্ব পান। ১৯৪৭ সালে ভারত বিভাজনের পর তিনি পাকিস্তান সরকারের চাকরিজীবী হিসেবে দায়িত্ব পালন করে যেতে থাকেন। তাকে পূর্ব পাকিস্তান সরকারের মৎস্য অধিদপ্তর ও রাজস্ব বোর্ডের মহাপরিচালকের দায়িত্ব দেওয়া হয়। ষাটের দশকে সরকারি চাকরি থেকে অবসর গ্রহণের পর মোখলেসুরকে দ্বিতীয় মোনেম মন্ত্রিসভার সদস্য নিযুক্ত করা হয় এবং প্রাদেশিক খাদ্য, কৃষি ও সমবায় মন্ত্রণালয়ের মন্ত্রী হিসেবে তিনি পূর্ব পাকিস্তানে দায়িত্ব পালন করেন।

 মৃত্যু ও কিংবদন্তি 
১৯৮৬ সালের মার্চে মোখলেসুর কালাইয়ে প্রত্যাবর্তনের পর একই বছরের ১০ মে তারিখে মৃত্যুবরণ করেন। তার ২ মেয়ে ও ১ ছেলে ছিল। পাকিস্তান সরকার তাকে ১৯৬৯ সালে সিতারায়ে কায়েদে আজম পদকে ভূষিত করে।

 তথ্যসূত্র 

বিষয়শ্রেণী:১৯০৬-এ জন্ম
বিষয়শ্রেণী:১৯৮৬-এ মৃত্যু
বিষয়শ্রেণী:পূর্ব পাকিস্তানের মন্ত্রী
বিষয়শ্রেণী:বাংলাদেশী সরকারি চাকরিজীবী
বিষয়শ্রেণী:জয়পুরহাট জেলার রাজনীতিবিদ
বিষয়শ্রেণী:কালাই উপজেলার ব্যক্তি
বিষয়শ্রেণী:কারমাইকেল কলেজ, রংপুরের প্রাক্তন শিক্ষার্থী
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:তমঘা-ই-কায়েদ-ই-আজম প্রাপক